Document ID: 32010R0858

KOMMISSIONENS FORORDNING (EU) Nr. 858/2010
af 28. september 2010
om ændring af forordning (EF) nr. 951/2006 for så vidt angår eksport af mængder uden for kvote og eksportlicenser
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 134 og artikel 161, stk. 3, sammenholdt med artikel 4, og
ud fra følgende betragtninger:
(1)
Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006, for så vidt angår handel med tredjelande inden for sukkersektoren (2), fastsætter detaljerede regler for eksport uden for kvote inden for sukkersektoren.
(2)
Artikel 4c i forordning (EF) nr. 951/2006 fastsætter, at der skal fremvises dokumenter til bevis for ankomst til destinationen, hvis visse destinationer er udelukket med hensyn til eksport af sukker/isoglucose. Risikoen for svig er dog begrænset, hvis mængden af sukker er beskeden. For at forenkle de administrative opgaver er det derfor hensigtsmæssigt at give en undtagelse fra denne regel, hvis mængden af sukker ikke overstiger 25 tons.
(3)
Artikel 7c i forordning (EF) nr. 951/2006 fastsætter bestemmelser for meddelelse af eksport af mængder, der er fremstillet ud over kvoten. For at forbedre forvaltningen af ordningen vedrørende eksport af mængder uden for kvote er det hensigtsmæssigt at bestemme, at medlemsstaternes meddelelse om de mængder, der ansøges om, også skal opdeles efter ansøger.
(4)
Artikel 1, stk. 1, i Kommissionens forordning (EU) nr. 397/2010 af 7. maj 2010 om fastsættelse af det kvantitative loft for eksport af sukker og isoglucose, der er fremstillet ud over kvoten, indtil udgangen af produktionsåret 2010/2011 (3) fastsætter for produktionsåret 2010/2011 det kvantitative loft for hvidt sukker henhørende under KN-kode 1701 99 - dvs. sekscifret kode - til 650 000 tons. Hvis efterspørgslen efter eksportlicenser er stor, og den årlige mængde hurtigt er opbrugt, kan erhvervsdrivende, der eksporterer sukker under forskellige KN-koder, risikere ikke at opnå tilstrækkelige licenser til at forsyne deres traditionelle markeder. For at forbedre fleksibiliteten i ordningen vedrørende mængder uden for kvote er det hensigtsmæssigt at tillade, at eksportlicenser, der er udstedt for eksport af hvidt sukker under KN-kode 1701 99, også kan anvendes til eksport af andre produkter af hvidt sukker, der hører under samme KN-kode.
(5)
I henhold til artikel 8a, litra b), i forordning (EF) nr. 951/2006 er licenser for eksport af sukker eller glucose fremstillet ud over kvoten, der er udstedt efter den 1. april 2010, gyldige fra udstedelsesdatoen og til slutningen af den femte måned derefter. Dette kan dog skabe store problemer for visse eksportører, navnlig dem, der forsyner deres traditionelle markeder i hele produktionsåret. Det er derfor hensigtsmæssigt, at bestemmelserne vedrørende produktionsåret 2009/2010 gøres gældende permanent.
(6)
I overensstemmelse med artikel 1, stk. 2, litra b), nr. i), i Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (4) skal der fremlægges eksportlicenser for eksport af sukker, der hører under KN-kode 1701. I henhold til del II i bilag II til nævnte forordning skal der stilles en sikkerhed på 110 EUR per ton. Af hensyn til retssikkerheden og for at sikre ens behandling af de erhvervsdrivende i hver medlemsstat er det hensigtsmæssigt at angive udtrykkeligt i artikel 12a, stk. 1, i forordning (EF) nr. 951/2006, at sikkerheden også skal stilles vedrørende eksport af sukker, der er fremstillet ud over kvoten.
(7)
Forordning (EF) nr. 951/2006 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EF) nr. 951/2006 foretages følgende ændringer:
1)
I artikel 4c i kapitel IIa indsættes som artikel 4:
»4. Hvis udførselsangivelserne maksimalt vedrører 25 tons sukker, og hvis de betingelser, der er omhandlet i artikel 24, stk. 2, litra a) og b), i Kommissionens forordning (EF) nr. 612/2009 (5) er opfyldt, fritager medlemsstaterne eksportørerne for at fremlægge de beviser, der er omhandlet i nævnte artikels stk. 1 og stk. 2, litra b) og c). Det transportdokument eller tilsvarende dokument i elektronisk form, der er omhandlet i artikel 17, stk. 3, i forordning (EF) nr. 612/2009, skal under alle omstændigheder forelægges.
2)
Kapitel III ændres således:
a)
Artikel 7c, stk. 1, andet afsnit, affattes således:
»De mængder, der er ansøgt om, opdeles efter ansøger og efter ottecifret KN-kode, uden at ansøgerens navn angives. Medlemsstaterne giver også Kommissionen meddelelse, hvis der ikke indgives nogen eksportlicensansøgninger.«
b)
Som artikel 7f indsættes:
»Artikel 7f
Anvendelse af eksportlicenser for eksport uden for kvote
Eksportlicenser, der er udstedt for hvidt sukker ud over kvoten, der hører under KN-kode 1701 99, skal angive KN-koderne 1701 99 10 og 1701 99 90 og er gyldige for begge.«
c)
Artikel 8a affattes således:
»Artikel 8a
Hvornår eksportlicenser for eksport uden for kvote er gyldige
Som undtagelse fra bestemmelserne i artikel 5 i denne forordning er eksportlicenser, der er udstedt for mængder, der ikke overskrider det loft, der er fastsat i artikel 61, stk. 1, litra d), i forordning (EF) nr. 1234/2007, gyldige som følger:
a)
licenser, der er udstedt mellem den 1. oktober og den 30. april i det pågældende produktionsår, er gyldige fra datoen for udstedelsen til den 30. september i det pågældende produktionsår
b)
licenser, der er udstedt mellem den 1. maj og den 30. september i det pågældende produktionsår, er gyldige fra datoen for udstedelsen til udgangen af den femte måned derefter.«
3)
I kapitel V, artikel 12a, foretages følgende ændringer:
a)
Stk. 1 affattes således:
»1. Ansøgeren skal stille en sikkerhed på 110 EUR per ton sukker uden for kvote og på 42 EUR per ton nettotørstof af isoglucose uden for kvote.«
b)
Stk. 4 affattes således:
»4. Hvis visse destinationer er udelukket fra eksport af sukker og/eller isoglucose uden for kvote, skal den sikkerhed, der er omhandlet i stk. 1, frigives, så snart betingelserne i stk. 3 i denne artikel og kravene i artikel 4c i denne forordning er opfyldt.«
Artikel 2
Ikrafttræden
Denne forordning træder i kraft den 1. oktober 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. september 2010.

Labels: 3
17